Christian Friis Bach (RV), 2014-06-10:
Det glæder mig, at jeg næsten overbeviste fru Mette Bock om, at regeringen har gjort det godt – og vi har jo gjort det sammen, som jeg jo så også påpegede, i det her Folketing med striber af forlig.
Hvis vi skal have gennemført den her grønne omstilling, hjælper det ikke noget, at man flakker og har én mening den ene dag og en anden mening dagen efter.
Der må man simpelt hen med lidt jysk stædighed sige: Det her vil vi.
For det er en knaldgod idé at få sikret den grønne omstilling.
Og det er jyske vindmøller, for de bliver produceret stort set alle sammen ovre i Jylland med stor succes og mange arbejdspladser, og de jyske borgmestre bakker op.
Jeg hører nærmest ordføreren give et tilbud om at stå sammen om at få fjernet nogle af de danske forbehold, og hvis det er rigtigt, vil vi rigtig gerne det.
Et godt eksempel er jo Europol, som i den grad har været med til at styrke indsatsen mod grænseoverskridende kriminalitet.
Vi kan jo ikke stoppe kriminelle ved en grænsebom på en motorvej, hvor folk holder i kø, for de kriminelle vil jo bare køre udenom.
Men vi kan stoppe kriminaliteten i Europa ved at styrke samarbejdet på tværs af grænserne i Europa, og der er Europol en helt afgørende institution.
Med retsforbeholdet og med de tiltag, der sker for at gøre Europol til et stærkere samarbejde, risikerer vi nu at glide ud af det.
Vi vil gerne af med det forbehold, og vi vil gerne være med til også at tage en afstemning om det, når tid er.
Der er ikke aktuelle planer om at gøre det, men ja, vi vil gerne af med forbeholdene.
Vi har lige spurgt den danske befolkning, om de ønskede at styrke det europæiske samarbejde med en fælles patentdomstol, og svaret var et overbevisende ja på trods af Dansk Folkepartis kampagne for det modsatte.
Danskerne kvitterede og sagde ja til et stærkere europæisk samarbejde på et område, der virkelig gør en forskel for virksomheder og borgere i hele Europa.
Det var da knaldgodt.
Nu skal vi videre, det er klart.
Vi vil gerne af med de resterende forbehold.
Det har været radikal politik fra dag et, da forbeholdene blev indført.
En stor udfordring er samarbejdet mod grænseoverskridende kriminalitet, noget, som Dansk Folkeparti jo ellers lægger afgørende vægt på, altså at vi får bekæmpet kriminaliteten i Europa.
Det er klart, at der står retsforbeholdet i vejen og kommer i stigende grad til det.
Det gælder den europæiske indsats i nogle af verdens konfliktfyldte lande, hvor – igen – Danmark ikke kan bidrage, som vi måske ønsker.
Vi vil gerne af med de forbehold, og de afstemninger skal nok komme, og vi håber, at danskerne på tilsvarende vis, som de gjorde med patentdomstolen, bakker op om at få os præcis lidt tættere på kernen, for det er der, vi får indflydelse, og det er der, vi for alvor får gavn af det europæiske samarbejde.
Men målene står fast, vil jeg sige til fru Mette Bock.
Målene står fast.
Vi vil den grønne omstilling.
Vi vil have et Danmark, der bliver fri for fossile brændstoffer i 2050.
Det bliver et renere og grønnere Danmark fuld af virksomheder med ideer og inspiration og virkelyst, og det er det, vi vil, og det bliver til gavn for Danmark.
Og om året vil det som sagt koste danskerne, hvad der svarer til prisen på de par sko, jeg har på i dag.
Men målet står fast, og vi håber, at Liberal Alliance står bag.